AfriForum wend hom tot buiteland oor grondkwessieErnst Roets, adjunk- uitvoerende hoof van AfriForum. Foto: Verskaf Die burgerregte-organisasie AfriForum sal ŉ internasionale veldtog van stapel stuur om wêreldwye steun te werf vir sy pogings om die Suid-Afrikaanse regering te verhoed om met sy planne vir grondonteiening sonder vergoeding voort te gaan. ŉ Afvaardiging van AfriForum sal volgende week na die VSA vertrek, gewapen met ŉ memorandum wat die organisasie meen die “verdraaiing van feite” en “rassistiese motief” van die regering se grondonteieningsplanne blootstel. Dié memorandum is Dinsdag aan die media bekendgestel. Ernst Roets, adjunk- uitvoerende hoof van AfriForum, het gesê in die memorandum word dit duidelik gestel dat daar drie kernprobleme met die Suid-Afrikaanse regering se standpunt oor grondhervorming is: “Die beleid is op ’n verdraaiing van Suid-Afrika se verlede geskoei; die bewering rakende ŉ groot vraag na grond – veral landbougrond – is vals; en soverre die regering reeds met betrekking tot eienaarskap van grond ingemeng het, was die gevolge katastrofies.” Volgens Roets word ŉ retoriek voorgehou dat wit grondeienaars die grond wat hulle besit “gesteel” en deur onderdrukking bekom het, maar die aanname is doodgewoon nie waar nie. “[Die waarheid is dat] die meeste grond wat in wit besit is op ’n wettige wyse gekoop is,” het hy gesê. “Daar was ook gevalle in die 1800’s waar onbesette grond deur Voortrekkers in besit geneem is. Verder is dit inderdaad so dat daar konflik tussen wit en swart stamme gedurende die Groot Trek was. Wat egter onder die mat gevee word, is dat konflik vir die doeleindes om grondgebiede te verower in daardie stadium algemene praktyk onder swart stamme was.” Roets sê verder die bewering dat daar ŉ groot vraag na landbougrond is, is nie waar nie. Volgens AfriForum was 57,8% van grondeise tot op hede vir stedelike grond en nie landbougrond nie. Die organisasie het ook beklemtoon dat dit reeds bekend is dat 93% van diegene wat grondeise ingestel het, aangedui het dat hulle finansiële vergoeding bó grondrestitusie verkies. Burgert Gildenhuys, uitvoerende direkteur van MapAble. Foto: Verskaf “Die Instituut vir Rasseverhoudings (IRR) het voorts bevind dat slegs 1% van mense in Suid-Afrika glo grondhervorming sal hul lewe verbeter,” het Roets gesê. “Wat die derde probleem betref, het die regering self toegegee dat meer as 90% van plase wat die staat aan swart eienaars oorgedra het, misluk het. Hoewel die Suid-Afrikaanse regering reeds meer as R45 miljard aan grondhervorming bestee het, is slegs 6,3% van grond wat deur die staat aangekoop is weer na privaat besit omgeskakel.” ŉ Verslag getiteld Land in South Africa – A Geospatial Perspective wat deur Burgert Gildenhuys, uitvoerende direkteur van MapAble, saamgestel en deur AfriForum uitgereik is, dui daarop dat 24,03% van grond in Suid-Afrika in staatsbesit is. Dié grond sluit in grond wat aan die staat behoort, voormalige tuislande en gedeeltes van voormalige tuislande, asook gebiede onder natuurbewaring. Die verslag meld verder dat data oor grondbesit in Suid-Afrika gebrekkig is en dringend aangepas moet word ten einde ingeligte besluite te neem en dat die grondvraagstuk in Suid-Afrika aan ras gekoppel word. “Met die grondouditverslag van 2017 is gepoog om grond aan ras te koppel. Dié poging is egter nie akkuraat nie omdat data wat deur die departement van binnelandse sake verskaf word nie meer burgers van die land se ras aantoon nie.” Ernst het gesê die besoek aan die VSA is AfriForum se eerste been van sy internasionale veldtog. Die organisasie beplan om met regeringsverteenwoordigers, navorsingsinstellings, die media en potensiële beleggers in die buiteland te vergader en sodoende die internasionale samelewing te mobiliseer om druk op die Suid-Afrikaanse regering te plaas om nie met sy onteieningsbeleid voort te gaan nie. Die Suid-Afrikaanse regering se voorneme om voort te gaan met grondonteiening sonder vergoeding het reeds vanjaar opslae in die buiteland gemaak, met talle optogte wat in die buiteland gehou is om bewusmaking te skep rakende die lot van grondeienaars en veral boere in Suid-Afrika. Die Suid-Afrikaanse regering en die Australiese regering het verlede maand diplomatieke koppe gestamp nadat Peter Dutton, Australië se minister van binnelandse sake, gesê het Australië wil die emigrasieproses vir wit Suid-Afrikaanse boere versnel omdat hulle in hul eie land “vervolg” word. Talle internasionale verslaggewers het ook in die afgelope paar maande Suid-Afrika besoek om ondersoek in te stel na die vlaag plaasaanvalle in die land en die moontlike redes daaragter.